5. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 344106 της 11/21 Ιαν. 1956 (ΦΕΚ  Β΄ 6) Περί των απαιτουμένων δικαιολογητικών δια την καταβολήν επιδόματος εις τους υπέχοντας οικογενειακά βάρη υπαλλήλους. Έχοντες υπ’ όψει το άρθρ. 3 της υπ’ αριθ. 2387 του 1955 πράξεως του Υπουργικού Συμβουλίου, καθορίζομεν ως κάτωθι τα δικαιολογητικά τ’ απαιτούμενα δια την αναγνώρισιν του εν άρθρ. 1 της πράξεως ταύτης επιδόματος. 1.Σχετική υπεύθυνος δήλωσις του δικαιούχου υπαλλήλου θεωρουμένη δια την ακρίβειαν της δηλώσεως υπό του αμέσως Προϊσταμένου του υπαλλήλου, δυναμένου προς μόρφωσιν γνώμης ν’ αξιώση την προσαγωγήν επισήμων στοιχείων αποδεικνυόντων τους εν τη δηλώσει ισχυρισμούς του υπαλλήλου, ως ληξιαρχικών πράξεων, βεβαιώσεων των οικείων αστυνομικών ή κοινοτικών αρχών ή του εφημερίου κλπ. Εν τη δηλώσει δέον ν’ αναφέρωνται τ’ ακόλουθα: α)Τα μέλη της οικογενείας του υπαλλήλου με την συντήρησιν των οποίων ούτος βαρύνεται. β)Ο βαθμός συγγενείας, η ηλικία και η οικογενειακή κατάστασις εκάστου μέλους. γ)Τα μέλη της ιδίας ή πατρικής οικογενείας των υπαλλήλων τα συνοικούντα μετ’ αυτού ως και αν μόνος συντηρεί ταύτα ή συνεισφέρει εις την συντήρησιν αυτών. δ)Τα μέλη τα κατέχοντα οιανδήποτε έμμισθον θέσιν ή ασκούντα οιονδήποτε επάγγελμα ως και τα μέλη τα λαμβάνοντα σύνταξιν εξ οιασδήποτε πηγής ή μέρισμα και το ποσόν της συντάξεως ή μερίσματος. ε)Η περιουσιακή κατάστασις εκάστου μέλους, το είδος της κατεχομένης περιουσίας και αι εξ αυτής πιθαναί πρόσοδοι. 2.Δια την απόδειξιν της σωματικής και πνευματικής ανικανότητος μέλους της οικογενείας του υπαλλήλου προς άσκησιν βιοποριστικού επαγγέλματος υποβάλλεται σχετική γνωμάτευσις των εν τη έδρα εκάστου Νομού Πρωτοβαθμίων Υγειονομικών Επιτροπών του υπαλληλικού Κώδικος εκδιδομένη μετ’ αυτοπρόσωπον εξέτασιν του πάσχοντος. 